बुन्देलखण्ड के नाम को अपने नाम से पहचान देने वाले महाराजा छत्रसाल की शासन अथवा प्रशासन स्तर से मात्र इतनी ही उपेक्षा नहीं की जा रही है। उनके दुर्ग के भग्नावशेष, उनकी और उनकी पहली पत्नी की समाधि भी उपेक्षा का शिकार है। धुबेला ताल के किनारे बनी इन दोनों समाधियों को संग्रहालय परिसर से अलग रखा गया है, जिसके कारण से स्थानीय क्षेत्रवासियों द्वारा इनके शिल्प और स्थापत्य के साथ पर्याप्त छेड़छाड़ की जा रही है। संग्रहालय से लगी हुई टूटी, उखड़ी हुई सड़क, उसके आसपास उगी कंटीली झाडि़यां, खरपतवार आदि स्पष्ट रूप से इसका संकेत देते हैं कि संग्रहालय के अलावा महाराजा छत्रसाल के शेष स्मारकों की सुरक्षा अथवा रखरखाव की ओर शासन-प्रशासन का ध्यान नहीं है। समाधि स्थल के पत्थरों को तोड़ देना, उन पर किसी भी ठोस वस्तु से अपने नाम को उकेर देना आदि आम रूप में देखा जा सकता है।